钦定古今图书集成/明伦汇编/闺媛典/第092卷 > 包宇彦妻徐氏
## 钦定古今图书集成/明伦汇编/闺媛典/第092卷 > 包宇彦妻徐氏

按《处州府志》：“徐氏，包宇彦妻。未嫁时，已知宇彦饮博
狂荡，既于归，悉出其簪珥以偿债，勉令读书，而宇彦
不肖如故。岁杪，为索逋人逼自缢死，氏亦投缳救甦，
姑慰以育，遗腹留夫一线。有顷，父母以其悲哀，迎归。
所亲谕之曰：‘为荡子妇，未逾年，情好既疏，系恋安属？
青年慧质，何苦乃尔’？氏唾之不应。一日胎堕，复求死”，
父母日夜守之号泣。头触床壁悉肿，黑血从口鼻出。
别父母曰：“儿不求死，且死矣。得姑一面，无恨也。”不能
肩舆，舁置酒桶中，与姑一恸而绝，时年十七。